РЕПУБЛИКА СРБИЈА

НАРОДНА СКУПШТИНА

Одбор за дијаспору и Србе у региону

09 Број: 06-2/59-17

21. април 2017. године

Б е о г р а д

З А П И С Н И К

СА ШЕСТЕ СЕДНИЦЕ ОДБОРА ЗА ДИЈАСПОРУ И СРБЕ У РЕГИОНУ

Седница је одржана у среду, **19. априла 2017**. године у сали II Дома Народне скупштине са почетком у **14.00 часова**.

 Седницом је председавао мр Иван Костић, председника Одбора.

Седници су присуствовали Миодраг Линта, заменик председника Одбора и чланови Одбора: Блажа Кнежевић, мр Јадранка Јовановић, Александар Чотрић, Владо Бабић, др Љубинко Ракоњац, Владимир Ђурић и Драган Вељковић.

 Са седнице оправдано одсутни: Александар Марковић, Горан Николић, Марјана Мараш, Љиљана Михајловић, Радослав Милојичић, др Иван Бауер, Дејан Шулкић и Милорад Мирчић.

 Поред чланова Одбора седници је присуствовала у име Министарства спољних послова амбасадорка др Љиљана Никшић.

Председник је поздравио присутне и на основу евиденције у електронском систему, констатовао да је присутна већина од укупног броја чланова и да постоје услови за рад и одлучивање. Председавајући је предложио следећи

**Д н е в н и р е д**

1. Договор о одржавању изложбе „Истина о Јасеновцу-право на незаборав“
2. Разно

На предлог председника, Одбор је једногласно усвојио предложени дневни ред.

Пре преласка на рад по тачкама дневног рада, Одбор је усвојио записнике са четврте и пете седнице Одбора.

Председник Одбора je у свом уводном излагању поводом одржавања изложбе „Истина о Јасеновцу-право на незаборав“ истакао, да први пут у историји вишестраначког парламентаризма у Србији од деведесетих година тема Јасеновац је стављена на дневни ред једног скупштинског одбора и да је велика част што је управо Одбор за дијаспору и Србе у региону на својој трећој седници одржаној 06. октобра 2016. године имао на дневном реду тачку: „Заштита културе сећања на српске жртве геноцида и жртве Холокауста“. Одбор је разматрао ову тачку у циљу заштите културе сећања и подсећања на историјске чињенице страдања Срба, Јевреја и Рома у Другом светском рату. Он је подсетио да је тематска седница одржана у координацији са Министарством спољних послова, са српском и јеврејском академском дијаспором и у присуству великог броја званица. У даљем обраћању, председавајући је истакао да је ова тема веома значајна за српску научну јавност и целу политичку сцену Републике Србије. Темом Јасеновца треба да се бавимо кроз институције система Републике, нагласио је Костић. Када је у питању хронологија и континуитет активности Одбора за дијаспору и Србе у региону и Одељења за миграциону политику, дијаспору и социјалне споразуме Министарства спољних послова, председавајући је рекао да се ради о подизању „српско –јеврејског“ бедема пред ревизијом историје о заједничком страдању у НДХ и Јасеновцу. Он је указао на значај одржавања Централне манифестације дана Холокауста 27. јануара 2017. године у Уједињеним нацијама и организовања Изложбе о Јасеновцу „Јасеновац-право на незаборав“, на којој је и сам присуствовао, као председник Одбора, а шеф српске делегације у Њујорку је био специјални изасланик премијера мр Владимир Божовић. Преседник Одбора је нагласио да је неопходно континуирано упознавање међународне јавности са страдањима Срба, Јевреја и Рома у НДХ и истакао потребу редовног присуства српске делегације обележавању Дана Холокауста 27. јануара у УН. Присутне је подсетио да су у материјалу за седницу добили Извештај о посети Њујорку, САД у периоду од 26. до 30. јануара 2017. године. У даљем излагању је указао на значај потписивања Меморандума о сарадњи између Министарства просвете, науке и технолошког развоја и Института за Холокауст Шем Олам. Циљ свих наведених активности је промовисање и упознавање међународне јавности са чињеница о страдању Срба у Јасеновцу и превенција да нам се не понове страдања, која су се десила у Другом светском рату. С тим у вези је нагласио потребу доношења Декларације о страдању Срба у двадесетом веку у Народној скупштини, као и доношења Резолуције у Уједињеним нацијама о страдању Срба, Јевреја и Рома у Другом светском рату.

Он је присутнима предложио да Одбор за дијаспору и Србе у региону да подршку за отварање Изложбе „Јасеновац-право на незаборав“ која је у организацији српске и јеврејске академске дијаспоре и која се реализује уз подршку ОМД Министарства спољних послова Републике Србије. Поставка Изложбе би била у Централном холу Дома НС у периодру од 28. априла до 10. маја 2017. године. Имајући у виду чињеницу да се у току прелиминарних активности у вези са припремама за наведену изложбу јавила потреба за одређеним финансијским средствима за трошкове организације изложбе, као и трошкове пута и смештаја јеврејске делегације, председник је предложио да се Одбор изјасни да ли је сагласан да су за ту намену неопходна средства у оквирном износу од 260.000,00 динара и да се, с тим у вези затражи сагласност за одобрење наведених средстава од председнице и генералног секретара и Народне скупштине. На крају излагања, председавајући је обавестио присутне да ће предложити председници Народне скупштине да отвори Изложбу.

Председник Одбора је након излагања дао реч др Љиљани Никшић, амбасадорки, начелници Одељења за миграциону политику, дијаспору и социјалне споразуме у МСП.

Др Никшић се захвалила на позиву и истакла важност и значај теме, посебно када се ради о заштити културе сећања на страдања српског народа. Она је додала да није довољно што ми знамо, него је потребно да истину знају и други и то како у регионалним оквирима, тако и шире. С обзиром да се ради о једној историјској чињеници, да су се десили стравични злочини, ова тема треба да уђе у школске програме. Народ који не памти своја страдања, осуђен је да му се та страдања понове. Др Љиљана Никшић је посебно истакла активности и помоћ коју је Министарство спољних послова пружило у циљу умрежавања српске и јеврејске академске дијаспоре, нарочито од 2016. године на подизању бедема пред ревизијом историје о заједничком страдању у НДХ и Јасеновцу.

Пошто није било пријављених за дискусију по првој тачки дневног реда, председавајући је предложио да се у циљу наставка активности, које је Одбор започео на својој Трећој седници на тему: „Заштита културе сећања на српске жртве геноцида и жртве Холокауста“ изложба „Истина о Јасеновцу-право на незаборав“ постави у централном холу Дома Народне скупштине у периоду од 28. априла до 10. маја 2017. године. Такође је предложио да се Одбор изјасни у вези средстава у износу 260.000,00 динара за наведене трошкове изложбе.

 Одбор је једногласно одлучио да се изложба „Истина о Јасеновцу-право на незаборав“ постави у централном холу Дома Народне скупштине у периоду од 28. априла до 10. маја 2017. године. Одбор се сагласио да су у сврху отварања и одржавања Изложбе неопходна одређена финансијска средства (у оквирном износу од 260.000,00 динара) о чему ће обавестити председника и генералног секретара Народне скупштине са захтевом за њихову сагласност за одобрење наведених финансијских средстава.

По тачки Разно није било пријављених за реч.

Седница је завршена у 14,50 часова.

Тонски снимак је саставни део овог записника

 СЕКРЕТАР ОДБОРА ПРЕДСЕДНИК ОДБОРА

 Весна Матић Вукашиновић мр Иван Костић